text: TV SYD slået ud af snemasserne
  30 november 2010 kl. 15.28
  Tirsdag blev TV SYD indhentet af sne og fygning i den nordlige del af landsdelen. En reportagevogn kom på glatis og væltede om på siden.
  Billed-journalist Ole Møller kørte rundt omkring Kolding for at møde lastbilchauffører, der var strandet i snemasserne. Han kørte selv fast og måtte trækkes fri.
  På Nørre Stenderupvej mistede han herredømmet over bilen. Den væltede og gled 20 meter ned ad en stejl bakke.
  Ole Møller slap med knubs, men bilen blev slået vind og skæv.
  En venlig beboer på vejen bød Ole Møller på kaffe, så han kunne komme til sig selv igen.
  